L'Ajuntament de Llíria convoca un nou taller d’ocupació dels programes de Labora
04 de desembre de 2023

L'Ajuntament de Llíria posarà en marxa un nou taller d'ocupació per a persones desocupades. Esta iniciativa està subvencionada per Labora amb 798.721 euros.

El "T. E. Llíria Accessible IV" comptarà amb tres tallers formatius distribuïts en obra, jardineria i soldadura. Cadascun oferirà deu places. Les persones seleccionades rebran una formació professional remunerada en la seua respectiva especialitat, durant un any.

El regidor de Foment Econòmic, Paco Gorrea, ha manifestat que des de l'Ajuntament de Llíria, “continuem apostant per estos programes, amb el suport de Labora, que permeten als nostres veïns i veïnes, accedir a un lloc de treball temporal i adquirir una experiència que els obrirà noves oportunitats en el mercat laboral, al mateix temps que la seua labor es plasmarà en actuacions de millora al nostre municipi”.

Les persones interessades a accedir a estos tallers hauran d'estar inscrites en l'Oficina Labora, amb els respectius codis de cada especialitat, abans del pròxim 13 de desembre.